b'\n_START_ARTICLE_\nMilan Zver\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo obiskoval v Destrniku, gimnazijo na Ptuju. Leta 1982 se je vpisal na Fakulteto za sociologijo, politi\xc4\x8dne vede in novinarstvo na ljubljanski univerzi, tam diplomiral leta 1987 in se kot mladi raziskovalec zaposlil na isti fakulteti ter vpisal magistrski \xc5\xa1tudij. Leta 1989 je pod mentorstvom Horsta Haselsteinerja raziskoval zgodovino politi\xc4\x8dne misli na Karl-Franzens Universit\xc3\xa4t v Gradcu v Avstriji. Leta 1998 je doktoriral._NEWLINE_Leta 1999 je bil habilitiran kot visoko\xc5\xa1olski u\xc4\x8ditelj za podro\xc4\x8dje dru\xc5\xbeboslovja in istega leta postal predavatelj in nosilec predmeta sociologija na visoko\xc5\xa1olskem in univerzitetnem programu na Ekonomsko-poslovni fakulteti Univerze v Mariboru.\n_START_SECTION_\nPoliti\xc4\x8dno delovanje\n_START_PARAGRAPH_\nNa volitvah v dr\xc5\xbeavni zbor leta 2004 je bil izvoljen za poslanca, od decembra 2004 pa je v Jan\xc5\xa1evi vladi vodil Ministrstvo za \xc5\xa1olstvo in \xc5\xa1port Republike Slovenije. Na tem mestu ga je po volitvah v dr\xc5\xbeavni zbor leta 2008 zamenjal Igor Luk\xc5\xa1i\xc4\x8d. _NEWLINE_Na volitvah leta 2009 je bil izvoljen za poslanca v Evropski parlament. V Poslanski skupini Evropske ljudske stranke je od leta 2009 vodja Slovenske delegacije. V mandatu 2014-2019 je \xc4\x8dlan Odbora za kulturo in izobra\xc5\xbeevanje, \xc4\x8dlan Posebnega odbora o terorizmu, \xc4\x8dlan Delegacije za odnose z Zdru\xc5\xbeenimi dr\xc5\xbeavami Amerike in nadomestni \xc4\x8dlan Odbora za regionalni razvoj._NEWLINE_Na dr\xc5\xbeavnozborskih volitvah leta 2011 je kandidiral na listi SDS. Leta 2012 je s podporo koalicijskih strank SDS in Nove Slovenije kandidiral na predsedni\xc5\xa1kih volitvah, kjer se ni uvrstil v drugi krog.'